Incko pozvao lidere u BiH da prestanu sa beskrajnom retorikom podjele – Fokus.ba\nUred visokog predstavnika je nedavno odgovorio na niz novinarskih pitanja u vezi sa deklaracijom SDA koja je usvojena na nedavnom kongresu te stranke. Budući da su neki pogrešno protumačili naš odgovor, visoki predstavnik želi pojasniti svoj stav o nekim od pitanja koja su razmatrana na kongresu SDA, saopćeno je danas iz OHR-a.\n“Visoki predstavnik osuđuje činjenicu da je SDA odlučila da formulira svoje viđenje budućnosti BiH na osnovu koncepta koji očito nije prihvatljiv za neke druge političke opcije. Nije konstruktivno što je ta stranka predočila takav koncept, znajući da će on izazvati negativne reakcije i stvoriti dodatne tenzije.\nVisoki predstavnik duboko žali zbog retorike nekih stranačkih zvaničnika na kongresu SDA, kojom su se veličali i slavili pojedinci optuženi za navodne zločine protiv nedužnih žrtava za vrijeme rata. Takvi stavovi koje zastupa bilo koji političar ili javna ličnost štetni su za proces pomirenja među zajednicama u BiH i stoga su neprihvatljivi. Visoki predstavnik poziva sve političke i institucionalne lidere u zemlji da prestanu sa beskrajnom retorikom podjele i da stvore klimu koja će pogodovati formiranju vlasti na svim nivoima”, saopćeno je iz OHR-a.


Mlađe kategorije Archives | Page 2 of 8 | KVK Radnički\nJuniori Vaterpolo kluba Radnički iz Kragujevca (2001. godište), osvojili su srebro na Kupu Srbije, pošto su u finalu završnog turnira u Šapcu poraženi od istoimenog domaćeg tima, rezultatom 10:8. Prethodno su i Kragujevčani i Šapčani ostvarili sve pobede u grupnoj fazi izborivši se tako za finale. Šapčani su bili uspešniji od Banjice (11:9), Novobeogradskih vukova…\nEkipa Radničkog do 18 godina (2002) osvojila je bronzanu medalju na finalnom turniru Kupa Srbije, čiji je domaćin bila ovog vikenda u Kragujevcu. Kragujevčane je borbe za zlatnu medalju koštao tesan poraz od Crvene zvezde u grupnoj fazi (12:11), a nadigrali su Novobeogradske vukove (15:7) i subotičku Spartak Prozivku (21:5), pa su došli do drugog…\nKadetska ekipa Radničkog (2004. godište i mlađi), osvojila je Kup regiona Vaterpolo saveza centralne, južne i zapadne Srbije, pošto je slavila na finalnom turniru u Kragujevcu i ujedno izborila plasman u polufinale Kupa Srbije. Momci koje sa klupe predvodi trener Nikola Stanojević, ostvarili su sve tri pobede. Najpre su ubedljivo nadigrali kruševačku Rasinu (19:1) i…\nJuniori Radničkog plasirali su se na završni turnir Kupa Srbije, pošto su na finalnom turniru Kupa regiona, odigranom juče u Kragujevcu, osvojili drugo mesto. Kragujevčani su savladali valjevski Valis sa 14:7, ali ih je prvog mesta koštao poraz od ekipe Šapca – 14:12. Šapčani su prethodno nadigrali Valjevce sa 15:8.\nKadeti Vaterpolo kluba Radnički iz Kragujevca (2005. godište i mlađi) bili su gosti Volosa iz istoimenog grčkog grada, od 19. do 23. decembra. Za to vreme, ovi timovi odradili su šest sparing treninga, stekli nova prijateljstva i započeli saradnju koja bi trebalo da se nastavi u budućnosti. – Ovo je prvi put da naši dečaci…\nVaterpolo klub Radnički sklopio je novo prijateljstvo u mlađim kategorijama, pošto je u protekla četiri dana ugostio ekipu XBS iz slovačkog grada Šamorina. Trinaestogodišnjaci iz Slovačke u Šumadiji su odradili pet treninga i prema sopstvenim rečima naučili mnogo od kvalitetnih trenera Radničkog, ali i sklopili nova prijateljstva sa vršnjacima iz Kragujevca. U planu je da…\nPredvođena trenerom Radničkog, Urošem Stevanovićem, uz asistenciju koordinatora mlađih selekcija kragujevačkog kluba, Dragana Kozomore, omladinska vaterpolo reprezentacija Srbije, u čijem sastavu su bili i igrači ovog kluba, Nemanja Stanojević, Stefan Branković i Luka Pljevančić, osvojila je srebrnu medalju na Svetskom prvenstvu u Kuvajtu i tako ostvarila veliki uspeh. Podmlađena Srbija, koja je u svom sastavu…\nTokom proteklih nedelju dana, vaterpolisti Radničkog iz Kragujevca ugostili su dve selekcije turske Enke (2003. i 2005/06), sa kojima su odradili devet sparing treninga. Tako je uspešno nastavljena saradnja dva tima započeta pre godinu dana u gradu na Lepenici, a u planu je da turski tim uzvrati gostoprimstvo sledeće godine u Istanbulu. Pripreme su odrađene…\nSelekcija Radničkog do 17 godina (2002. godište i mlađi), plasirala se na finalni turnir Kupa Srbije, pošto je u finalu Regiona, u Valjevu, osvojila drugo mesto. Ekipa Nikole Stanojevića na ovom turniru bila je oslabljena neigranjem najboljeg igrača, Luke Pljevančića, koji nastupa za omladinsku reprezentaciju Srbije na Svetskom prvenstvu u Kuvajtu, ali je uprkos tome…\nSeniorska i omladinska reprezentacija Srbije u vaterpolu, odradile su pripreme na bazenu Sportskog privrednog društva „Radnički“ u Kragujevcu, od 6. do 9. decembra. Selektor našeg najjačeg nacionalnog sastava, Dejan Savić, okupio je uglavnom momke iz domaćih timova, na koje ozbiljno računa u budućnosti posle najavljene smene generacija, i na sparing treninzima pomogao predvodniku omladinske reprezentacije,…\nNa polufinalnom turniru Kupa regiona centralne, južne i zapadne Srbije za mlađe juniore (2004. godište), odigranom u Nišu, vaterpolisti Radničkog iz Kragujevca bili su ubedljivo prvi i tako izborili plasman na finalni turnir. Kragujevčani, koje sa klupe predvodi mladi trener Nikola Stanojević, ostvarili su sve pobede i to na više nego dominantan način. Najpre su…\nKadeti Radničkog osvojili su peto mesto na „Borac kupu“ u Banjaluci, koji je okupio 21 ekipu iz Italije, Nemačke, Slovenije, Hrvatske, Srbije i Bosne i Hercegovine. U grupnoj fazi izabranici Nikole Stanojevića ubedljivo su savladali Barakude iz Nirnberga (16:5) i Bečej (23:3) i odigrali nerešeno sa Triglavom iz Kranja (14:14), ali su zauzeli drugo mesto…


Brisel traži načine kako pomoći BiH | Evropa | DW | 21.05.2014\nBrisel traži načine kako pomoći BiH\n“Prema Srbiji se već ponašamo kao prema članu porodice“, poručila je EU i pozvala Srbiju da se osloni na evropsku pomoć kada je riječ o poplavama. Za pomoć BiH u Briselu se još traže efikasni načini.\nU sjedištu Evropske komisije u Briselu nadaju se da je prva faza pomoći u poplavama nastradalom regionu Balkana završena. Poslije upotrebe evropskog Mehanizma civilne zaštite, u kome je 19 zemalja članica učestvovalo ljudstvom i oprememom u neposrednom spašavanju ljudskih života, na red dolazi obnova uništenog. U Briselu sada ukazuju na dva sljedeća instrumenta pomoći: evropski Fond solidarnosti i IPA fondovi.\n„Kada je u pitanju Fond solidarnosti stojimo na raspolaganju srpskim vlastima“, poručio je komesar za regionalne odnose, Johanes Han poslije sastanka sa delagacijom Vlade Srbije.\n„Moram da naglasim da se Srbija u korišćenju ovog fonda već tretira podjednako kao zemalja članica Unije“, naglasio je Han.\nŠtete u Srbiji prevazilaze 0,6 posto BDP\nPored toga što je napretkom na svom putu evrointegracija Srbija zaslužila ovakav tretman, ona se i po drugom principu kandidovala za ovaj program pomoći, a to je, nažalost, visina štete, za koju je već u ovom trenutku jasno da prevazilazi 0,6 procenata BDP, što u slučaju Srbije iznosi 175 miliona evra. Iz Brisela poručuju da bi do početka avgusta Srbija trebalo da dostavi procjenu štete, na osnovu koje bi, tokom jeseni, EU mogla da odluči o visi nadoknade raspoložive za Srbiju iz evropskog Fonda solidarnosti. Iako u Briselu niko ne želi da licitira sa sumama, procjenjuje se da bi izdvojena sredstva iz tog fonda mogla da budu oko 10 procenata od ukupne procjene štete u Srbiji, ali i manje.\nU obnovi zemlje osloniti se na pomoć, ali prvenstveno na sopstevene snage\nSrbija se zbog velike štete kvalifikovala za pomoć u okvirima „nacionalne katastrofe“. Procjena šteta u Hrvatskoj još se ne zna, ali bi se Hrvatska kao članice EU mogla kvalifikovati za evropsku pomoć u oblasti „regionalne katastrofe“ ili kao susjed područja zahvaćenog prirodnom katastrofom. Istovremeno, BiH, u kojoj se takođe procjenjuju ogromne štete, zbog nedovoljnog napretka na putu ka članstvu u EU (zemalja još nema kandidatski status) ne može aplicirati za evropski Fond solidarnosti.\nBiH ne može aplicirati za Evropski fond solidarnosti\n„O BiH se razgovara na nivou direktorijata za proširenje. U pitanju su mogućnosti za prebacivanje nepotrošenih sredstava iz fondova pretpristupne pomoći (IPA)“, izjavio je komesar Han. U Evropskoj komisiji kažu da se u slučaju BiH još razmatraju i dodatna sredstava koja mogu biti uzeta iz specifičnih programa pomoći, kao recimo ona namijenjana za programe uklanjaja mina.\nSamostalni doprinos najveći\nIstovremeno, kao zemlja koja se nalazi na putu evrointegracija, i Srbija će iz IPA fondova moći da „povuče“ nepotrošna sredstva iz prethodnih godina, ali i da planira usmjeravanje novih IPA fondova na sanaciju onoga što je uništeno u poplavama. Naglasivši da je Srbija došla da traži „pomoć, a ne pare“ od EU, kao i načine da što bolje iskoristi evropske procedure i fondove za obnovu zemlje, prvi potpredsjednik Vlade Srbije, Ivica Dačić je poručio:\n„Ne treba očekivati da ćemo dobiti sav novac za obnovu uništenog bilo od EU ili od drugih donatora. Najveći dio toga moramo sami da organizujemo.“\nVeć sutra (22.05.) u Beogradu se organizuje donatorska konferencija za Srbiju, na kojoj će pored EU i njenih institucija i zemalja članica, učestvovati i međunarodne organizacije i finansijske institucije i drugi bilateralni donatori širom svijeta. Cilj je da se naprave prve procjene najugroženijih oblasti i najpotrebnije pomoći u sanaciji štete, koja se već sad u Srbiji procjenjuje u milijardama.\nTagovi EU, Brisel, BiH, Srbija, IPA, poplave, humanitarna pomoć


Za Drljevića su obaveze na putu prema EU prioritet državne administracije - CdM\nZa Drljevića su obaveze na putu prema EU prioritet državne administracije\nCrna Gora je, pored svih izazova, zadržala lidersku poziciju u pregovorima sa Evropskom unijom i realizacija obaveza iz evropske agende ostaće prioritet crnogorske administracije, poručio je glavni pregovarač Aleksandar Drljević na sjednici Parlamentarnog odbora za stabilizaciju i pridruživanje između EU i Crne Gore (POSP).\nDrljević je podsjetio da je POSP jedan od ključnih parametara uspješne i kvalitetne saradnje između Crne Gore i EU, posebno u segmentu parlamentarnog dijaloga u okviru procesa stabilizacije i pridruživanja.\n„Imajući u vidu trenutnu fazu pregovaračkog procesa, jasno je da je pred ovim timom ozbiljan posao, uz ključnu saradnju svih aktera. Realizacija obaveza iz evropske agende je prioritet svih segmenata državne administracije“, rekao je Drljević.\nPrema njegovim riječima, sprovođenje neophodnih reformi, kako iz domena vladavine prava, tako i ekonomske i finansijske stabilnosti, podstičući rast i razvoj Crne Gore, potvrda su evropske orjentacije Crne Gore.\n„Pokazali smo da su politička stabilnost, ekonomski kriterijumi i konstruktivna uloga u regionu, pored svih izazova, učinili da zadržimo lidersku poziciju u pregovorima“, zakljkučio je Drljević.\nTagoviAleksandar Drljević Evropska unija Parlamentarni odbor za stabilizaciju i pridruživanje POSP sjednica


Naslovne strane za ponedeljak, 18. novembar 2019. godine - Glas Podrinja\nNaslovne strane za ponedeljak, 18. novembar 2019. godine\n(Beta) - Dnevne novine u izdanjima za ponedeljak, 18. novembar, na naslovnim stranama pišu o zdravstvenom stranju predsednika Srbije Aleksandra Vučića, njegovoj hospitalizaciji na VMA i medijskoj kampanji koju su pojedini mediji poveli protiv novinara i televizije N1.\nALO - "Đilasovac širio laži da je Vučić umro!", o objavama na društvenoj mreži Tviter o zdravstvenom stanju predsednika Srbije Aleksandra Vučića. "Srpski sokolovi čuvaju aerodrom i državnu granicu!", list piše o jednom od nekolicine profesionalnih sokolara u Srbiji.\nBLIC - "Šapić odlučio: Izlazim na izbore", saznanja tog lista o odluci predsednika SPAS-a Aleksandra Šapića o izlasku na parlamentarne izbore na proleće. "Lončar: Vučić je bio životno ugrožen", izjava ministra zdravlja Zlatibora Ločara o zdravstvenom stanju Aleksandra Vučića koji je bio hospitalizovan na VMA.\nVEČERNjE NOVOSTI - "Vučiću je život bio ugrožen", o hospitalizaciji predsednika Srbije Aleksandra Vučića u petak i povratku na posao.\nDANAS - "Zloupotrebili Vučićevo zdravlje za napade na N1", o kampanji pojedinih medija protiv novinara i televije N1 koje optužuju za narušeno zdravlje Vučića. "Vreme je da rešimo problem iz devedesetih", izjava bivše ministarke pravosuđa Hrvatske Vesne Škare.\nINFORMER - "Vučića od smrti delili minuti", o zdravstvenim problemima predsednika Srbije Aleksandra Vučića.\nKURIR - "Posadili smo 51.256 stabala", tekst o tome da su Adrija medija grupa i DM drogerie market u nedelju na 34 lokacije u Srbiji sadili hrast, jasen, javor, grab i smrču.\nPOLITIKA - "Lekari VMA spasili život predsedniku Srbije", o hospitalizaciji Aleksandra Vučića. "Naša vojska dobija raketni štit", o jačanju PVO sistemima "MTU-4M" i "PASARS".\nSRPSKI TELEGRAF - "Plan opozicije - Za Srbiju spremaju scenario iz Bolivije", piše list. "Normalno je što se Ana i ja razlikujemo", kaže ministarka Zorana Mihajlović za premijerku Anu Brnabić.


Ističu minuti do ključne odluke naprednjaka — ko pobeđuje, a ko doživljava fijasko - 10.01.2018, Sputnik Srbija\nVanredni parlamentarni izbori su idealna prilika da opozicija promeni strategiju, jer bi pozitivni efekti vanrednih parlamentarnih izbora za opoziciju mogli da... 10.01.2018, Sputnik Srbija\n© AFP 2021 / ALEXA STANKOVIC Plakati SNS-a izlepljeni u Beogradu\nSednica Predsedništva Srpske napredne stranke biće održana danas u sedištu te stranke sa početkom u 17 sati. Sednica će biti zatvorena za javnost, a razgovaraće se o predstojećim beogradskim izborima, a verovatno i o eventualnim vanrednim parlamentarnim izborima. Ko najviše gubi, a ko najviše profitira ukoliko uz beogradske budu raspisani i vanredni parlamentarni izbori?\nHoće li prvi čovek Srbije biti kancelar\n21 Decembar 2017, 19:05\nOpozicija nema razloga za radovanje\nGeneralno, na opštijem nivou, prema mišljenju Bojana Klačara iz Cesida dobija vlast, a gubi opozicija, jer je Beograd jedini nivo na kome opozicija može da napravi ozbiljan rezultat.\nAko spustimo analizu na pojedinačne aktere, rezonuje dalje Klačar, naravno, mnogo dobija Srpska napredna stranka, SPS koji ima relativno loše rejtinge u Beogradu, a na određen način parlamentarnim izborima dobijaju i Dragan Đilas, Vuk Jeremić, Saša Janković. Ne iz ugla činjenice da se oni tim izborima raduju ili da očekuju veoma dobar izborni rezultat, nego iz ugla činjenice da su oni danas važni opozicioni akteri koji nemaju parlamentarnu zastupljenost.\nI na kraju, ukazuje programski direktor Cesida, jednim manjim delom ti izbori mogu da raduju i ljude u Demokratskoj stranci koji su napravili određenu vrstu relativno dobrih i pristojnih rezultata na poslednjim lokalnim izborima.\n24 Novembar 2017, 12:54\n„Svi drugi akteri na parlamentarnim izborima teško mogu da se raduju i, uopšte gledano, opozicija nema previše razloga za radovanje zato što strategija koja važi za njihov nastup na beogradskim izborima na određeni način pada u vodu ukoliko se raspišu i parlamentarni izbori jer ćemo u tom slučaju imati razvučenu kampanju“, jasan je Klačar.\nS druge strane, novinar Zoran Panović kao prvo ističe načelno pitanje: zašto bi se raspisali parlamentarni izbori. Vanredni izbori mogu da se raspišu ako parlamentarna većina ne postoji i ako je dramatično ugrožena. Toga nema, i ako bi bili raspisani, smatra Panović, to bio još jedan dokaz da parlamentarni izbori ovde nisu temelj demokratije već ad-hok poluga vlasti, tehnologija vlasti.\n„Ako se već raspisuju, odgovarali bi sigurno više vladajućoj koaliciji zato što bi razvukla opoziciju po širini Srbije gde ona nema toliko snage i gde ima više snage da se skoncentriše na izbore u Beogradu. Opet, s druge strane, ima i partija u opoziciji kojima bi to možda odgovaralo. To je na neki način Demokratska stranka koja ipak ima razvijeniju mrežu po Srbiji, sigurno da Dveri i SRS bolje stoje generalno u Srbiji nego u samom Beogradu. Tako da nije ni u opoziciji bez kalkulacija“, ukazuje Panović za Sputnjik.\n23 Oktobar 2017, 21:02\nVanredni parlamentarni izbori su, tumači Bojan Klačar, idealna prilika da opozicija promeni strategiju. Ako možemo da govorimo o nekim pozitivnim efektima vanrednih parlamentarnih izbora za opoziciju, to bi, smatra Klačar, mogla da bude ta neka vrsta okidača da se oni ujedine, da dođe do ukrupnjavanja i da kao takvi nastupe na tim izborima.\nRekompozicija sastava parlamenta\n„Kad govorim o ukrupnjavanju, ne mislim da svih 15 opozicionih stranaka stane pod jedan kišobran, ali govorim o jednoj ili dve ozbiljne političke kolone. Oni imaju i te kako dobar razlog da to urade jer na taj način uvećavaju šanse i, sa druge strane, imaju jako dobar razlog kojim mogu tu svoju odluku da objasne biračima. Uvek mogu da kažu da, ukoliko imamo vanredne parlamentarne izbore bez ikakvog povoda, što je činjenica, i bez ozbiljnih političkih argumenata, što je takođe činjenica, zašto se ne bismo mi takvoj odluci vladajuće stranke suprotstavili tako što bismo napravili jednu ili dve kolone“, savetuje Klačar.\nTim pre, dodaje dalje on, što neki od razloga koji važe kao sporni za neujedinjenje na beogradskim izborima, na parlamentarnim izborima kao takvi ne postoje.\nMeđutim, šta će sa druge strane opozicija zaista uraditi, ne možemo u ovom momentu znati, sumnja Klačar, imajući u vidu da su u prošlosti vrlo često donosili loše odluke kad je reč o zajedničkom nastupu na izborima.\n„No, u ovom momentu sam ubeđen da bi u slučaju vanrednih parlamentarnih izbora većina političkih faktora pokušala da napravi neku vrstu ujedinjenja, jer ne vidim drugi način da iz tih izbora izađu, uslovno rečeno, sa glavom iznad vode“, tvrdi Klačar.\nVelika opoziciona koalicija, ili se čini da je velika, Đilas–Janković–Jeremić, prema Panovićevom mišljenju, nije uspela da izgradi mrežu po Srbiji, dok Demokratska stranka dobija na kvalitetu u tom slučaju.\nKako su umrle srpske stranke\n3 April 2017, 09:50\n„Međutim, bilo bi glupo ponovo očekivati da se sad još i Jeremić i Đilas naklate na infrastrukturu DS-a. Mogli bi, ali da tu DS bude ipak bude glavni igrač, da on daje note. Tu bi verovatno možda bio drugačiji bilans u skupštini, moguća bi bila neka vrsta ’čendžiranja‘, ali je to verovatno na Vučiću da proceni šta mu je elegantnije — da li da ima ovakvu strukturu opozicije ili možda da ima neku drugu“, rezonuje Panović.\nVerovatno bi, posle tih mogućih vanrednih parlamentarnih izbora, hipotetički dobio Jankovića, Jeremića, i Đilasa u parlamentu, rezonuje Panović, a procena je da li je to bolje od sadašnje strukture Obradović, Radulović, Živković. A Radulović bi teško prošao sam cenzus na republici.\n„Sigurno je jedino da ne mogu svi ovi iz opozicije ponovo ući u parlament. Ne na ovaj način, a mogu u smislu druge rekonfiguracije koalicione, ali pojedinačno da se svi spakuju, to je već teško“, zaključuje Panović.


DRMA SE "ČIZMA" Bivši predsednik FS Italije ima NEVEROVATNO objašnjenje zašto "azuri" nisu otišli na Mundijal\nBivši predsednik Fudbalskog saveza Italije, Karlo Tavekio, smatra da je glavni problem toga što se njegova reprezentacija nije plasirala na Svetsko prvenstvo u Rusiji taj što su Juventusovi igrači "zabranili" Lorencu Insinjeu da uđe u igru protiv Švedske.\nItalijani su igrali baraž za plasman na Mundijal protiv Šveđana. Poraženi su u prvom meču sa 1:0, a na tom susretu Insinje je ušao 15 minuta pred kraj meča. U revanšu, koji se igrao u Milanu na stadionu "Đuzepe Meaca", domaća selekcija je dominirala u posedu lopte, ali nije bilo pogotka. Svi su očekivali od Đan Pjera Venture da uvede u igru brzonogog igrača Napolija, međutim, ništa od toga... ostalo je 0:0.\nGlavni razlog zbog kojeg Insinje nije ušao u igru bio je taj što je Danijiele de Rosi zahtevao od selektora Venture da ne ubaci omalenog fudbalera u igru.\n"Ne znam da li ga Juventusovi igrači ne žele, ali činjenica je da je postojao problem oko Insinjea. Kako je moguće da nije igrao, iako je bilo 20-30 hiljada navijača Napolija na tribinama?!", pita je Tavekio.\nItalija je tako propustila Svetsko prvenstvo prvi put još od 1958. godine, a zanimljivo, šampionat se tada upravo igrao u Švedskoj, od koje su ovoga puta ispali.


ŠAROVIĆ: MOGUĆE FORMIRANjE NAJGORE IZVRŠNE VLASTI U BIH U NjENOJ ISTORIJI :: Semberija INFO ::\nKriza je u BiH manje više u kontinuitetu odomaćena riječ tako da ovo sadašnje stanje nije neko iznenađenje ili neočekivano stanje. Čak i ako uskoro ili neko dogledno vrijeme bude formirana izvršna vlast na nivou Savjeta ministra BiH ne očekujem završetak krize već stupanje na scenu moguće najgore izvršne vlasti BiH u njenoj istoriji'', rekao je Mirko Šarović, predsjednik SDS.\n„Mi još nismo dostigli „rekord“ iz 2010. godine kada je Nikola Špirić ostao na čelu Savjeta ministara 16 mjeseci nakon što mu je istekao mandat Predsjedavajućeg Savjeta ministara. Ipak apsolutni rekorder je Milorad Dodik koji je 1998. godine nakon opštih izbora i isteka mandata ostao cijeli naredni mandat na čelu Vlade RS u tehničkom mandatu“, kazao je Šarović.\nGovoreći o procesu formiranja vlasti na nivou BiH Šarović je kazao da su oba doma Parlamentarne skupštine BiH formalno konstituisana sa nezavršenim procesom formiranja parlamentarnih komisija i tijela.\n„Razlog nerada je jednostavan - Parlament je taoc dvije stranke SNSD-a i HDZ-a koji od ovog zakonodavnog tijela uslovljavaju formiranjem Savjeta ministara BiH. Odblokiranje rada Parlamenta je upravo poziv onima koji u Domu naroda imaju više poslanika SNSD-u i HDZ-u. Na njima će biti najveća odgovornost kada na dnevni red Doma naroda dođu najvažnija pitanja za život građana“, istakao je Šarović.


Bez subvencija za kupovinu stana - BGnekretnine blog\nNekretnine bez posrednika! U poslednjih 7 dana dodato je 167 novih oglasa\tKontakt\nobustava stambenih subvencija, program subvencionisanja stambenih kredita, subvencija za stanove, subvencionisani krediti, subvencionisanje stambenih kredita, Uredba o subvencionisanim stambenim kreditimaNovosti, Tržište 0\nOdobravanje subvencionisanih stambenih kredita u narednih nekoliko dana biće obustavljeno jer je ostalo još malo novca za tu namenu. Sredstva za subvencionisane kredite za unapređenje energetske efikasnosti već su potrošena i banke ih do daljeg neće odobravati.\nZainteresovani građani moraće da sačekaju da se formira nova vlada koja može da odobri dodatni novac, za koji postoje izvori, a kako bi ova dva programa ponovo zaživela - poručuju iz Ministarstva za prostorno planiranje. Trenutna vlada koja je tehnička ne može da menja ili donosi nove uredbe koje bi omogućile nastavak subvencionisanja. Dodatni novac koji će omogućiti nastavak programa unapređenje energetske efikasnosti obezbeđen je preko Fonda za zaštitu životne sredine, a njihovo korišćenje biće moguće nakon formiranje nove vlade. Dodatnih sredstava biće i za program subvencionisanja stambenih kredita.\nInače, stanova za prodaju u naselju Stepa Stepanović na beogradskom Voždovcu ima, a prvi stanari zgrada na nekadašnjem prostoru kasarne „4. juli“ su se tokom prošlog meseca uselili.\nSaša Jovanović, direktor sektora za osiguranje kredita i upravljanje rizikom iz Nacionalne korporacije za osiguranje stambenih kredita, ističe da ima vrlo malo prostora za prijem i pozitivno odlučivanje po zahtevima građana za subvencionisane stambene kredite, jer je novac pri kraju.\n- Mi još uvek odobravamo subvencionisane stambene kredite, ali je interesovanje za ovu vrstu subvencija dosad nezapamćeno - ističe Jovanović.\nMeđutim, pitanje je dana kada će ovi krediti biti obustavljeni, potvrđuju i u bankama.\nU Folks banci kažu da s obzirom na to da su rezervisana sredstva dostigla nivo predviđenog fonda za subvenciju od 300 miliona dinara, prijem zahteva za subvencionisane kredite za unapređenje energetske efikasnosti su obustavili.\n- Kod nas je podneto oko 300 zahteva, a do sada je isplaćena jedna trećina. Prosečan iznos kredita je 400.000 dinara, a iznos subvencionisane kamate je 110.000 dinara - kažu u ovoj banci.\nDo sada je građanima odobreno više od 3.000 kredita, a najviše za spoljnu izolaciju i stolariju.\nSubvencije u brojkama\n1.061 odobren subvencionisani stambeni kredit\n373 subvencionisana stambena kredita realizovana\n64.000 dinara prosečan iznos primanja korisnika subvencionisanih stambenih kredita u Beogradu\n51.000 dinara prosečan iznos primanja korisnika subvencionisanih stambenih kredita u unutrašnjosti\nNameštaj čeka bolje dane\nGrađevinsko zemljište: Strepe od ...\nLegalizacija: Čekaju 1.000 tapija


Direkcija za robne rezerve: Počela distribucija otkupljenog krompira prema javnim kuhinjama u Kantonu Sarajevo | Direkcija za robne rezerve KS\nDirekcija za robne rezerve: Počela distribucija otkupljenog krompira prema javnim kuhinjama u Kantonu Sarajevo\nSubmitted by saludin.musanovic on Čet, 03/24/2022 - 15:02\nDanas je počela distribucija otkupljenih tržišnih viškova krompira od domaćih poljoprivrednih proizvođača. Distribucija krompira se vrši u saradnji sa Ministarstvom za rad, socijalnu politiku, raseljena lica i izbjeglice Kantona Sarajevo i Ministarstvom za boračka pitanja Kantona Sarajevo.\nU razgovoru sa direktorom Javne kuhinje Merhamet, Munibom Bujakom naglašen je značaj ovakvih aktivnosti Vlade Kantona Sarajevo naročito u uslovima rasta cijena osnovnih prehrambenih proizvoda koji upravo najviše pogađaju kategorije stanovništva koje se nalaze u stanju socijalne potrebe.\nDirektorica Pekić je istakla da je danas počela distribucija krompira prema javnim kuhinjama na području Kantona Sarajevo u skladu sa njihovim potrebama, te da je ovo prva faza realizacije date aktivnosti. Otkup krompira u količini oko 50 tona je realizovan na inicijativu Ministarstva privrede Kantona Sarajevo po cijeni od 1 KM po kilogramu. Direkcija za robne rezerve Kantona Sarajevo je osigurala finansijska sredstva za realizaciju otkupa krompira kroz Budžet za 2022. godinu.


Back KULTURA KULTURNA BAŠTINA Kaleidoskop - novosadsko delo kulture zajedništva\nutorak, 21 avgust 2018 21:38\n- Kaleidoksop je važan za razvoj kulture našeg grada, te je utoliko važniji za Novosađane. On ne samo da donosi inovativan pristup koordinisanog planiranja programa u kulturi, već svojim obimom i raznovrsnošću šalje nedvosmislenu poruku da je kultura način života i kao takva dostupna svima. U kontekstu turizma, dobijamo novi brend kulture koji će biti nezaobilazna tačka na evropskoj kulturnoj mapi i zbog koje će Novi Sad postati još uzbudljivija destinacija za domaće i strane turiste - istakao je gradonačelnik Novog Sada, Miloš Vučević.\n- Kaleidoskop se realizuje kroz četiri faze i traje tokom cele godine. Prvu fazu čini osmišljavanje i kreiranje novih mesta u gradu, gde Novosađani stvaraju prostore, buduće scene, za predstavljanje kulturno-umetničkih programa. Druga faza je povezana sa gostovanjem inostranih umetnika, a u saradnji sa lokalnom kulturno-umetničkom scenom, kako bi kreirali programe koji će biti predstavljeni na novim mestima. Program, širom Novog Sada, kako u centru, tako i na obodima grada, predstavljen najširoj publici, čini treću, najvidljiviju fazu Kaleidoskopa. Konačno, četvrta, ne manja važna faza, vezana je za publika koja ocenjuje programe dajući svoje pohvale, kritike, sugestije i predloge na osnovu kojih se kreiraju, za narednu godinu, novi programi - obavestio je Milenković.\nVeć u prvoj nedelji Kaleidoskopa, Novosađane i brojne turiste očekuju uzbudljivi kulturni programi kao što su svečano otvaranje Kaleidoskopa, Karavan - pokretna kulturna stanica koja će na različitim lokacijama prikazati pet vrsta umetnosti, sve strane strastvenog tanga i milonga pod zvezdama u sklopu festivala “Novi Sad - Tango grad”, klasična muzika pod otvorenim nebom u okviru NEklasičnog festivala klasične muzike “NEO”, veče ruske muzike uz predivan nastup mecosporana Elene Manistine iz Boljšoj teatra iz Moskve i Gudačkog Kvarteta TAJJ, Otvorena izložba "Majska skupština - 170 godina kasnije", Otvaranje postavke Kroz Umbriju 1938/2018, Savremeni grafički roman kao nova vizuelno-narativna forma i Slikanje i prezentacije u sklopu XII saziva Kolonije tapiserista “Boško Petrović”.\nU narednih pet nedelja Novi Sad će se predstaviti kulturom i umetnošću kroz brojne postojeće, ali i nove sadržaje. Kroz arhitekturu, književnost, izvođačku umetnost, primenjenu i vizuelnu umetnost publika će uživati u nesvakidašnjim performansima inostranih i domaćih umetnika na više od 80 lokacija. Samo neki od zanimljivh programa Kaleidoskopa su otvaranje novih mesta - Češki magacin, Korzo i Eđšeg, muzički koncerti od klasične do rok muzike, pozorišne predstave “Krvave svadbe”, ”Pepeljuga”, lutkarska predstava za odrasle “Zatvorenik i šestoprsti”, savremeni cirkus, interesantne izložbe širom Novog Sada kao što su “Saputnici”, “Nova mesta”, medijske instalacije, savremeni ples, film prikazan na tradicionalne i još do sada neviđene načine i brojne druge sadržaje.


Korona virus: „Situacija je dosta teška", kažu lekari u Srbiji, najmlađa žrtva kovida u Crnoj Gori imala 19 godina | Luftika\nKorona virus: „Situacija je dosta teška”, kažu lekari u Srbiji, najmlađa žrtva kovida u Crnoj Gori imala 19 godina\nDok u Srbiji lekari poručuju da je situacija veoma teška, da otpuste i prime isti broj pacijenata u jednom danu, u Crnoj Gori je zabeleženo da je najmlađa žrtva korona virusa imala 19 godina i da nije vakcinisana, a u Rusiji broj zaraženih i preminulih raste iz dana u dan.\nKorona virus: Pojačana kampanja za vakcinaciju u Srbiji, u Rusiji novi…\nKorona virus: Broj zaraženih u Srbiji raste, stručnjaci poručuju da je…\nPrema poslednjim zvaničnim podacima, u Srbiji je u poslednja 24 sata potvrđeno je još 6.930 novih slučajeva zaraze, a preminulo je još 53 ljudi. Dan ranije, bilo je znatno manje novozaraženih – 5.700.\nSjedinjene Američke Države otvoriće granice sa Meksikom i Kanadom za putnike koji su u potpunosti vakcinisani od novembra.\nNaučnici Američke agencije za hranu i lekove (FDA) saopštili su da vakcina kompanije Moderna nije ispunila njihove kriterijume zbog čega nisu izdali odobrenje da to cepivo bude upotrebljeno kao treće, buster doza.\nKajri Irving košarkaš NBA ligaša Bruklin Netsa neće igrati, a ni trenirati sa ekipom, dok se ne vakciniše, saopštio je generalni menadžer te organizacije Šon Marks.\nU Srbiji dostupna i treća doza vakcina\nU svetu je do sada zaraženo više od 238,2 miliona ljudi, a preminulo više od 4,85 miliona.\nDato je više od 6,49 milijardi doza vakcina, prema podacima Univerziteta Džons Hopkins.\nPrema najnovijim zvaničnim podacima, u Srbiji je u poslednja 24 časa zabeleženo još 6.930 novih slučajeva zaraze od 23.660 testiranih.\nOd početka pandemije, zvanično je potvrđeno 1.017.798 slučajeva zaraze, a zabeležen je 8.841 smrtni slučaj, prema podacima sa sajta covid19.rs.\nU bolnicama je trenutno 6.591 pacijent, a na respiratorima 269 ljudi.\nZoran Bekić direktor beogradskog Doma zdravlja Savski venac i koordinator punktova za vakcinaciju rekao je da lekari nemaju prostor za lične stavove, ako nisu usaglašeni sa strukom.\n„Čemu zbunjivati narod kad je vakcina civilizacijsko dobro”, rekao je Bekić za beogradske medije.\nŠta je rekao Predrat Kon?\nOdgovarajući na pitanja gledalaca N1, Kon je rekao da ne daje ostavku u Kriznom štabu iz jednog razloga – „da bi radio u korist javnog zdravlja”.\n„Ovakva pitanja se namerno postavljaju radi diskreditacije medicinskog dela Kriznog štaba.\n„Nema nijednog jedinog razloga da ja lično dajem ostavku, niti iko drugi iz medicinskog dela Kriznog štaba”, rekao je Kon povodom neslaganja nemedicinskog i medicinskog dela ovog tela oko uvođenja strožih mera i kovid propusnica.\nKon je rekao i da pulmolog Branimir Nestorović nije član Kriznog štaba od juna prošle godine, kao i da je Nestorović bio uzrok podela u medicinskom delu tog tela.\n„Svakako da je njegovo nastupanje obeshrabrivalo veliki broj ljudi da se vakcinišu… ali, nije od jedini, ima još onih koji nose zvanje profesora Medicinskog fakulteta i koji snose odgovornost”, navodi Kon.\nDodaje da dok je Nestorović bio u Kriznom štabu, on je bio podeljen.\n„Osnovno pitanje je kako je uopšte mogao da funkcioniše Krizni štab ako je bio podeljen.\n„Pokušavao sam da objasnim da jedinstvene informacije nisu mogle da budu donete jer je bilo neslaganja u samom medicinskom delu Kriznog štaba, kad je Nestorović otišao nismo imali više takvih podela”, navodi Kon.\nPovodom predstojeće sezone slava, kaže da i dalje stoji pri tome da bi trebalo da bude zabrana javnog okupljanja više od pet ljudi.\nNa pitanje zašto nema novih mera i kako je to na sednici Kriznog štaba predstavila premijerka Ana Brnabić, on ponavlja da njeno objašnjenje nije razumeo.\nDodao je da je „osnovna stvar i jedini rezultat sa sastanka Kriznog štaba da se sprovodi vakcinacija, koja je jedini izlaz iz ove situacije, i mere ne bi ništa promenile ako ne bude vakcinacije”.\nNa pitanje da li su sve vakcine bezbedne za decu, on kaže da se jedino sme koristiti Fajzer vakcina, jer je ona jedino odobrena za uzrast preko 12 godina.\n„Ne može se reći da je ona jedina bezbedna, već se ona jedino sme koristiti”, kazao je Kon.\nOvaj sertifikat sadrži i rezultate PCR, antigenskog i serološkog testa.\nU Teksasu zabranjeno uvođenje obavezne vakcinacije.\nTajland od 1. novembra otvara granice za državljane najmanje deset zemalja u kojima je niska stopa zaraze.\nU Nemačkoj za one koji ne žele da se vakcinišu, testiranje na korona virus neće biti besplatno.\nU izveštaju poslanika parlamenta Velike Britanije tvrdi se da su nadležni loše reaagovali u ranoj fazi epidemije korona virusa.\nU svetu je do sada zaraženo više od 238,2 miliona ljudi, a preminulo više od 4,85 miliona. Dato je više od 6,49 milijardi doza vakcina, prema podacima Univerziteta Džons Hopkins.\nBosna i Hercegovina – 241.277 potvrđena slučaja\nDo sada je umrlo 10.965 ljudi, a oporavilo se 192.218\nHrvatska – 419.035 potvrđenih slučajeva\nDo sada je preminulo 8.802, a oporavilo se 402.165 ljudi\nSlovenija – 302.654 potvrđena slučaja\nDo sada je preminulo 4.618, a oporavilo se 286.382 ljudi\nSeverna Makedonija – 195.002 potvrđena slučaja\nOd posledica korona virusa do sada je preminulo 6.849, a oporavilo se 181.196 ljudi.\nCrna Gora – 135.981 potvrđen slučaj\nPreminulo je 2.000, a oporavilo se 128.732 ljudi\nKosovo – 160.400 potvrđenih slučajeva\nDo sada je preminulo 2.972, oporavilo se 156.333 ljudi.\nU izveštaju poslanika parlamenta Velike Britanije ustanovljeno je da su vlada i naučnici sporo reagovali u prvoj fazi epidemije i da je tada plan bio da se kod stanovništva stvori kolektivni imunitet, a cena odlaganja prvog lokdauna bili su ljudski životi.\nU zaključcima u izveštaju ističu se i i uspesi, a najveći je program vakcinacije, koji je opisan kao jedan od najefikasnijih inicijativa u istoriji Velike Britanije.\nPoslanici nazivaju pandemiju koja je odnela više od 150.000 života u Velikoj Britaniji i skoro pet miliona širom sveta do sada najvećim mirnodopskim izazovom.\nBroj novih ozbiljnih slučajeva zaraze korona virusom u Izraelu opao je za 60 odsto u prethodne tri nedelje, pokazuju najnoviji podaci.\nPre tri nedelje u proseku je bilo dnevno 100 novih pacijenata koji imaju ozbiljne simptome kovida-19, a danas je broj spao na 32, objavilo je Ministarstvo zdravlja.\nUkupan broj teških slučajeva oboljenja je 400, najmanje u poslednja dva meseca.\nU protekloj nedelji od korona virusa umrlo je 92 ljudi u Izraelu, od početka pandemije ukupno 7.920, prema podacima objavljenim sinoć.\nOko 15 odsto Izraelaca starosti od 12 godina i starijih nije vakcinisano i oni čine 70 odsto smrtnih slučajeva u proteklih sedam dana.\nBroj koji pokazuje koliko ljudi zarazi svaka potvrđeno inficirana osoba je ispod jedan već mesec dana, što znači da se pandemija smiruje.\nU Rusiji broj smrtnih slučajeva i novozaraženih naglo raste iz dana u dan zbog niske stope vakcinacije.\nUprkos tome, vlasti ne nagoveštavaju pooštravanje mera ili zatvaranje, a Kremlj je odluku o tome prebacio lokalnim vlastima.\nU poslednja 24 sata od korona virusa umrlo je 973 ljudi, najviše u jednom danu od početka pandemije, a zaraženo je još 28.190 slučajeva zaraze.\nNadležni na Tajlandu planiraju da od 1. novembra ukinu meru karantina za putnike iz najmanje 10 zemalja u kojim je stopa zaraženost niska.\nPremijer Prajut Čan-Oča izjavio je da ova odluka donosi određeni rizik, ali smatra da je to ključni korak u oživljavanju turističkog sektora te zemlje.\nMeđu državama koje su se našle na listi su Velika Britanija, Kina, Nemačka i SAD.\nNa Tajlandu se vakcinisalo oko 33 odsto stanovništva, odnosno oko 70 miliona ljudi.\nAmerički guverner Greg Abot izdao je naredbu kojom se zabranjuje obavezna vakcinacija u Teksasu.\nAbot, koji je republikanac jedan je od najglasnijih američkih funkcionera koji se protivi tome da se vakcine protiv korona virusa učine obaveznim.\nU Nemačkoj više nema besplatnih brzih testova na korona virus za one koji ne mogu da se vakcinišu, a predstavnici vlasti se nadaju da će se taj način određeni broj neodlučnih motivisati da prime vakcinu.\nNovo poskupljenje duvana, evo koliko će sada koštati vaša paklica cigareta (FOTO)\nEksplozija u fabrici u Šimanovcima, poginule 2 osobe\nTadiju je majka ostavila uz reči “Držite ga da ne krene za mnom”, živeo je na ulici, bio u zatvoru, sada je suprug i otac\nVulin otkucao ruske opozicionare Moskvi u zamenu za savete kako da ućutka aktiviste u Srbiji\nDa li biste kupili nekretninu sa prijateljem?\nLepa Splićanka Maja uhvaćena u laži? Jedan detalj se ne poklapa sa onim što se dešavalo u noći kada je Matej nestao\nPreminuo čuveni francuski dizajner, tvorac jednog od najprodavanijih parfema 20. veka


Severna Koreja: Gledanje serije odvelo 80 ljudi u smrt - SandzakHaber.Net , Sandžačke Internet Novine !\nNaslovna Zabava Ludi Svet Severna Koreja: Gledanje serije odvelo 80 ljudi u smrt\nSeverna Koreja: Gledanje serije odvelo 80 ljudi u smrt\nOd HaberNews - 12. Novembra 2013. 0 299 Podeli na Fejsbuku\ntweet Severna Koreja je početkom meseca navodno javno pogubila osamdesetak ljudi, većinu zbog gledanja krijumčarenih južnokorejskih TV emisija, pišu mediji iz Seula, prenosi Tanjug. Južnokorejski list “Džong Ang Ilbo” se, pišući o tom navodnim pogubljenjima, pozvao na jedan neimenovani izvor, ali je najmanje jedna severnokorejska dezerterska grupa potvrdila da je pre nekoliko meseci čula glasine o planovima za javna pogubljenja, što daje na težini najnovijim izveštajima iz te zemlje, prenela je agencija AFP.\nIzvor na koji se pozvao “Džong Ang Ilbo”, koji je navodno upoznat sa unutrašnjopolitičkim pitanjima Severne Koreje i nedavno se vratio iz te države, naveo je da su javna pogubljenja izvršena 3. novembra u sedam severnokorejskih gradova.\nPrema navodima tog izvora, koji se pozvao na izveštaj jednog očevica, vlasti su u gradu Vonsanu na istoku Severne Koreje okupili 10.000 ljudi na jednom stadionu kako bi gledali pogubljenje osmoro ljudi streljanjem.\nVećina njih je bila optužena za gledanje ilegalnih južnokorejskih televizijskih drama, ali neki za prostituciju. Gledanje nedozvoljenih stranih filmova ili TV emisija, posebno onih sa kapitalističkog Zapada, smatra se teškim prestupom u Severnoj Koreji. PODELI\ntweet Prethodni tekstAmerički političar se pretvarao da je crnac i pobedio na izborimaSledeći tekstIspovest bivšeg javnog tužioca: ministar i tužilac tražili da ne hapsim huligane! HaberNews\tPOVEZANE OBJAVEVIŠE OD AUTORA


Bosić: Tvrdim da je Dodik ukrao milione | Radio Trebinje\n20. маја 2015., 09:04\nBANJA LUKA |Predsjednik SDS Mladen Bosić rekao je nakon ročišta u Osnovnom sudu u Banja Luci po tužbi Milorada Dodika da ostaje pri tvrdnji da je Milorad Dodik „ukrao milione“ i da to nije kleveta nego činjenica.\n„Dokazaću da to nije moja kleveta nego je tvrdnja izrečena na osnovu mnogobrojnih dokaza, informacija, dokumenata i direktnih saznanja od ljudi od kojih sam neke i predložio za svjedoke. Dodik tvrdi da je dokaz da nije ukrao milione to što nije pravosnažno presuđen za to. Svi znamo da to nije nikakav dokaz nevinosti, posebno u pravosudnom sistemu u RS“, kazao je lider SDS-a.\n„Ni jedna od institucija RS nije dostavila zvanične dokumente koje sam tražio radi svoje odbrane, svi su poslali isti odgovor i sada je kristalno jasno da se radi o apsolutnoj kontroli institucija RS koje ne rade u interesu građana, nego male grupe ljudi na vlasti koji su srž kriminalne hobotnice u RS“, rekao je Bosić.\n„Tražio sam od poreske uprave podatke o primanjima i plaćenom porezu iz kojih bi bilo jasno da se radi o protivravnoj imovinskoj koristi. Naravno, nisam dobio zvaničnu informaciju, nego odgovor poreske uprave RS koja tvrdi da ja nisam pravno zainteresovano lice da dobijem podatke o imovini i plaćenom porezu Milorada Dodika“, rekao je Bosić navodeći da je iz tog odgovora sve jasno.\n„Jedan od niza kriminlanih aktivnosti koje smo priložili kao dokaz odbrane je i afera Frut-Eko iz koje je vidljivo da je najbliži član porodice Milorada Dodika dobio višemilionski poklon od trećeg lica koje je bilo povezano sa dobijanjem kredita IRB na koji je Dodik imao nesumnjiv uticaj. Nije teško izvesti zaključak o višemilionskoj korupciji u ovom slučaju. Ni za to nismo dobili zvanične tražene informacije od nadležnih organa“, kazao je Bosić, dodajući da su priloženi i dokazi po mnogim drugim slučajevima.


Da li su dani telefonskog zakazivanja pregleda odbrojani? - Zdrava i prava\nOpcija za onlajn zakazivanje pregleda je najtraženija u zdravstvenom sektoru, pokazuje istraživanje Getapp-a. Danas, kada imamo sve manje vremena za sebe, onlajn booking je jednostavno rešenje za zakazivanje pregleda u nekoliko klikova, 24 časa sedam dana u nedelji.\nNakon više od 15 godina kreiranja stručnog medicinskog sadržaja, Stetoskop je prošle godine uveo uslugu besplatnog onlajn zakazivanja pregleda, pod imenom Stetoskop.info Booking. Odziv pacijenata je već u prvim nedeljama bio fantastičan, a o velikoj zainteresovanosti, za ovu vrstu usluge, govori podatak da je za 10 meseci zakazano čak 5.677 pregleda.\n„Dugo nisam otišla na ginekološki pregled, i kada sam konačno odlučila da odem i zakažem, dobila sam termin za tri nedelje. Nisam više mogla da čekam, pa sam istraživala na internetu da li mogu da odem negde privatno. Popunila sam zahtev za pregled, i nakon 10-ak minuta me je pozvala devojka iz Stetoskopa, i ponudila slobodne termine. Sada na svom telefonu odaberem lekara i zakažem pregled, što mi je mnogo pomoglo, jer nemam previše vremena za čekanje u redovima, između fakulteta i posla“, ističe Katarina iz Beograda.\nU središtu misije Stetoskopa jeste razvijanje veze između pacijenata i lekara, uz obostrano zadovoljstvo. Pacijenti na uvid imaju detaljne biografije lekara i profile ordinacija, termin kod odabranog stručnjaka jednostavno mogu zakazati onlajn, a tu je i podrška operatera.\nSa druge strane, korišćenjem usluga koje je razvio Stetoskop, lekarima ostaje više vremena da se bave pacijentima, bez trošenja energije na pregovaranje i zakazivanje pregleda.\nStetoskop pomaže zdravstvenim ustanovama da poboljšaju produktivnost i bolje se povežu sa pacijentima. U tu svrhu su pažljivo razvijani alati za lekare, koji maksimalno štede vreme i jednostavni su za korišćenje.\nRegistrovanjem na Stetoskopu, lekari besplatno mogu da postave svoju biografiju, odgovaraju na pitanja pacijenata i objavljuju stručne tekstove. Pretplatom na Stetoskop Kalendar, omogućeno im je da ponude slobodne termine za pregled, otvore onlajn karton pacijenata, gde će voditi istoriju bolesti i unositi izveštaje.\n„Kalendar je veoma pregledan, proverim termine koji su zakazani, postoji i napomena, pa znam zbog čega pacijenti dolaze. Imam lepu saradnju i komunikaciju sa pacijentima, a broj pregleda je nakon uključivanja onlajn zakazivanja porastao. Iskustvo je veoma pozitivno, a posebno za lekare koji slabije koriste računare“, kaže dermatološkinja Dubravka Đerić.


Gradiska.com - Paketiće dobilo 359 djece\nponedeljak, 24 decembar 2018 14:44\nPaketiće dobilo 359 djece\nU Kulturnom centru Gradiška organizovana je podjela paketića za djecu iz Udruženja za pomoć mentalno nedovoljno razvijenim licima, Saveza slijepih i gluvih i nagluvih, djecu iz višečlanih i socijalno ugroženih porodica sa područja naše opštine kao i djecu romske populacije.\nOve godine novogodišnje paketiće dobilo 359 mališana.\nPodjelu novogodišnja paketića uz pokroviteljstvo načelnika opštine Gradiška Zorana Adžića organizovao je Centar za socijalni rad.\n“Cilj je podrška prinatalitete politike da se pokloni pažnja porodicama koje imaju djecu.Ovo je jedan vid podrške pored podrške koja se pruža kroz program socijalne zaštite“ rekao je Rade Cumbo, direktor Centra za socijalni rad.\nNačelnik opštine Zoran Adžić je rekao da je njihova obaveze da posvećuju pažnju mladim ljudima i djeci i da im na ovaj način uljepšaju praznike.Dodao je da lokalna uprava podržava rad Centra za socijalni rad i da su izdvajanja veća iz budžeta opštine za 30 posto.\nOsim nezaobilaznog Djeda Mraza, koji je poklonima razveselio mališane, u zabavnom programu učestvovali su glumci Gradskog pozorišta “Jazavac” iz Banja Luke koji su odigrali novogodišnju predstavu.\nViše iz kategorije: « Završen literarni konkurs „Piši pismo Djeda Mrazu“\tPetarde nisu igračke - održano edukativno predavanje za učenike »


RTCG - Radio Televizija Crne Gore - Nacionalni javni servis :: Društvo :: Danas berza perspektivnih ideja\nSPORTSKO-KULTURNI CENTAR 12. 10. 2018. 09:20 >> 09:16 0\nDanas berza perspektivnih ideja\nBerza perspektivnih ideja, na kojoj će učesnici predstaviti svoju viziju usmjerenja Crne Gore u kontekstu donošenja Strategije pametne specijalizacije, biće održana danas u Sportsko-kulturnom centru (SKC) Univerziteta Crne Gore.\nIz Ministarstva nauke, kazali su da je u Crnoj Gori prošle godine kreirana “strategije pametne specijalizacije”, koja treba da ponudi pravce usmjerenja razvoja baziranog na znanju, tehnologijama i inovacijama.\n„Tokom Ovorenih dana nauke u ovaj proces želimo da uključimo one građane, stručnjake, mlade i starije profesionalce, koji imaju šta da kažu na ovu temu, a do sada nijesu bili uključeni“, kaže se u saopštenju Ministarstva.\nNavodi se da će autori selektovanih, ozbiljnih ideja, imati prezentaciju tokom tog događaja, gdje će, sa ostalim učesnicima, imati priliku da o njima razgovaraju, da se međusobno povežu, kao i da preciziraju svoje ideje.\n„Ovi inputi mogu da postanu dio nacionalne strategije pametne specijalizacije“, dodaje se u saopštenju.\nBerza će biti organizovana od devet do 16 sati.\nNaukom da doprinesemo razvoju CG\nI CG se suočava s odlivom mozgova\nObilježen Međunarodni dan žena i djevojaka u nauci


“Oslobodimo Beograd” i zvanično u trci – Gerila\nGerila > Politika > “Oslobodimo Beograd” i zvanično u trci\nobjavljeno na Jan. 17, 2018 u 2:07 pm\nPrva na zajedničkoj listi je prof. dr Vesna Rakić-Vodinelić, drugi Marko Djurišić, a pod rednim brojem tri nalazi se predsednik DS-a Dragan Šutanovac, koji je i kandidat te liste za gradonačelnika Beograda.\nKoalicija okupljena oko Demokratske stranke (DS), koju čine Socijaldemokratska stranka (SDS), Nova stranka i Zelena ekološka partija – Zeleni, predala je Gradskoj izbornoj komisiji listu pod nazivom “Da oslobodimo Beograd”\n“Lista okupljena oko DS je garant zaustavljanja pljačke Beograda od Siniše Malog i Gorana Vesića. Pet godina nismo posustali u odbrani interesa gradjana u Skupštini grada. Mi ćemo zaustaviti korupciju koja je pojela Beograd i Beogradjane i sprečićemo otimanje gradskih resursa preko kojih se bogati nekolicina dok je većina sve siromašnija. Oslobodićemo Beograd, to je naša obaveza i obećanje svim Beograđanima”, rekao je Božović, navodi se u saopštenju. Za izbore 4. marta u Beogradu liste su dosad predale koalicija okupljena oko SNS, a potom SPS i JS i SRS.\nTagovibeogradbeogradski izboribeogradski izbori 2018dsnova strankasdsšutanovactadićzelenizoran živković


Detalj sa jednog od ranijih mečeva Beostara u ovoj sezoni\nU jednom od derbi mečeva šampionata novobeogradski „pingvini“ su u završnici nadigrali aktuelne vicešampione i stigli do vredne pobede u trci za najviši plasman u ovoj sezoni.\nGolove za pobednički tim postigli su Mićo Dragutinović (uz dve asistencije), Kris Guld, Boris Danon, Uroš Stojanović i Nikola Glavonjić, dok su u ekipi Viteza strelci bili Igor Trifunović i Bojan Janković.\nU veoma izjednačenoj utakmici igranoj na klizalištu „Pingvin“ Vitez je poveo golom Trifunovića početkom drugog perioda. Beostar je u tim mometima bio bez ozbiljnijih rešenja u napadu, da bi u jeku napada „vitezova“ za uvećanje vođstva u završnici tog dela igre, posle nekoliko vezanih isključenja igrača Viteza, stigao do preokreta.\nNajzaslužniji za takav razvoj situacije bio je Dragutinović koji je najpre doneo izjednačenje svom timu u dvostrukom „pauer pleju“, da bi samo pedesetak sekundi kasnije asistirao Guldu koji koristi i drugog igrača više i svom timu donosi potpuni rezultatski preokret. Ipak, u završnici trećine Bojan Janković koristi odličnu asistenciju Trifunovića i na lep način završava sjajan kontranapad za novo izjednačenje (2:2).\nU poslednjem periodu igre Danon koristi novu „pauer plej“ situaciju i donosi Beostaru novo vođstvo u 48. minutu, posle još jednog dodavanja Dragutinovića. Beostar pitanje pobednika praktično rešava u 51. minutu kada je Uroš Stojanović zatresao mrežu uz asistenciju rekonvalescenta Nikole Glavonjića.\nRezultatski sjajan završni period za Beostar kompletirao je upravo Glavonjić koji se u 56. minutu i sâm upisao u strelce, iskoristivši i četvrti put igrača više za svoj tim, za savršen „pauer plej“ učinak Beostara na ovom meču (4/4).\nGol Beostara sjajno je čuvao Arsenije Ranković i sa ukupno 36 odbrana bio verovatno ključna figura utakmice u kojoj je njegov tim, uprkos sastavu desetkovanom brojnim povredama i bolestima, zabeležio i drugu pobedu nad Vitezom ove sezone, pošto je u meču igranom pre mesec dana slavio rezultatom 4:3 posle boljeg izvođenja penala. Sa druge strane, Vitez je posle serije dobrih rezultata zabeležio dva poraza u derbi susretima sa Partizanom i Beostarom, iako je u oba susreta lako moglo biti i drugačije.\nOvom pobedom Beostar se učvrstio na drugom mestu na tabeli sa pet bodova više u odnosu na trećeplasiranu Tisu Volan, ali je i prišao lideru Partizanu na samo tri boda zaostatka, istina, uz jedan više odigran meč. Vitez je petim ovosezonskim porazom ostao na četvrtoj poziciji sa 13 bodova, šest manje uz dva meča manje na segedinsku Tisu Volan.


Puštena u pogon rudarska mehanizacija vrijedna devet miliona KM - Akta.ba\nRiječ je o četiri kamiona "damper", te mašinama "turn-dozer" i "greder".\n12.03.2020. 12:08 / Izvor: SRNA\nNova rudarska mehanizacija Rudnika i termelektrane /RiTE/ "Ugljevik", ukupne vrijednosti devet miliona KM, puštena je danas u pogon na rudniku Površinski kop "Bogutovo selo", u prisustvu generalnog direktora "Elektroprivrede Republike Srpske" Luke Petrovića i rukovodstva preduzeća.\nPetrović je istakao da je RiTE "Ugljevik" najveći proizvođač električne energije i ima najveći prihod unutar sistema "Elektroprivrede Republike Srpske", sa planiranim prihodom od 145 miliona KM za 2020. godinu.\nOn je istakao da je Rudnik u dobrom stanju, da ima 40 kamiona "damper" koji su u upotrebi, te podsjetio da je do sada urađen i važan sistem za odsumporavanje dimnih gasova koji je finansiran japanskim kreditom, a koji će za nekoliko mjeseci biti pušten u punu funkciju.\n"Sigurno doprinosimo stabilizaciji proizvodnje uglja koji je najvažniji resurs za Termoelektranu jer njeni prihodi od električne energije su preko 90 procenata, uz još neke druge prihode", dodao je Petrović.\nOn je najavio da RiTE "Ugljevik" ima ozbiljne investicione planove u narednim godinama, i to isključivo s ciljem povećanja proizvodnje i produženja radnog vijeka, te stabilizacije proizvodnje.\n"Postoji problem čestih ispada u Termoelektrani `Ugljevik` koji donose i negativne efekte na cijeli sistem, ali sam siguran da će se dobrim upravljanjem, dobrim održavanjem remonta i upotrebom radne snage na pravilan način, produžiti radni vijek ove termoelektrane koji je planiran do 2039. godine", rekao je Petrović.\nOn je naglasio da će "Elektroprivreda Republike Srpske" podržati sve investicije, jer ima novca za investicije.\n"Ove godine RiTE `Ugljevik` je poslovao pozitivno, a zbog kredita koji je zadužen od japanske banke i kursnih razlika postojao je problem. U komunikaciji sa Savjetom ministara i Ministarstvom finansija Republike Srpske gledaćemo da zajedno sa japanskom vladom eleminišemo taj problem i naći ćemo načina da to saniramo", rekao je Petrović.\nPetrović je ocijenio da je napravljen dobar investicioni ciklus, te da se nastavlja sa novim objektima koji će biti u funkciji stabilizacije rada Termoelektrane "Ugljevik" kao najvećeg proizvođača električne energije u RS-u.\n"Ova uprava ima punu podršku da nastavi sa investicijama kako bi imali i dalje pozitivne efekte iz ovog preduzeća", rekao je Petrović.\nVršilac dužnosti direktora RiTE "Ugljevik" Čedomir Stojanović rekao je novinarima da će nova mehanizacije sigurno pomoći i olakšati posao u Radnoj jedinici "Rudnik" i rudarima pomoći da ostvare planirane ciljeve.\n"Ovo je samo jedan dio planiranih investicija. U narednom periodu planirana je nabavka tri buldožera, srednjog i velikog bagera i sekundarne drobilice. Pored toga, postoje redovne investicije koje se rade na Termoelektrani, završena je izgradnja sistema za odsumporavanje i u toku je probni rad. Rezultati nam pokazuju dobru sliku gdje je emisija sumpornih čestica smanjena za 85 puta", rekao je Stojanović.\nRiTE Ugljevik gradi transformatorsku stanicu i dalekovod na novom površinskom kopu\nPotpisan ugovor o direktnoj kineskoj investiciji vrijednoj 50 miliona eura\nKinezi ulažu 50 miliona eura u Ugljevik


Ministarstvo prosvete da objavi koliko je zaraženih nastavnika - Društvo - Dnevni list Danas\nPočetna » Društvo » Ministarstvo prosvete da objavi koliko je zaraženih nastavnika\nForum srednjih stručnih škola Beograda traži hitnu reakciju ministra Branka Ružića\nV. A. 17.09.2021. 10:06\nForum srednjih stručnih škola Beograda zatražio je od Ministarstva prosvete da objavi tačne podatke o broju nastavnika zaraženih virusom korona i u kojim školama oni rade.\nForum je u otvorenom pismu ministru prosvete Branku Ružiću izrazio sumnju u do sada objavljene podatke i zatražio odgovornost „onih koji vode neodgovornu politiku prema ljudima koji obrazuju i vaspitavaju našu decu“.\n„Tu pre svega mislimo na sve institucije koje upravljaju ovim sektorom. Mi ne postavljamo i ne biramo kadrove koji vode obrazovanje, ali želimo, hoćemo i moramo da utičemo na njih da vode računa o nastavnicima“, navodi se u dopisu Foruma.\nTaj sindikat tvrdi da je u pojedinim školama zaraženo i do 10 odsto nastavnika i da među obolelim ima i direktora. Zbog ovakve situacije je, kako ističu, izuzetno teško organizovati nastavu, pa ceo sistem funkcioniše uz pomoć štapa i kanapa.\n„Apelujemo da se odreaguje što hitnije i da škole u kojima je zaražen veliki broj nastavnika odmah pređu na onlajn nastavu. Ako mislite da uvozite i nastavnike, kao što uvozimo zanatije i tehničare iz drugih zemalja, onda je ovakva politika sasvim opravdana. Međutim, smatramo da to u slučaju nastavnika nije moguće“, piše u dopisu.\nForum se zalaže da u školama bude uvedeno testiranje brzim testovima i da profesori budu izolovani od učenika postavljanjem barijera.\nSindikat predlaže i da se u zbornicama postave barijere između onih koji su zaštićeni i onih koji nisu i traži da se higijena u školama podigne na viši nivo.\n„Da u toaletima bude sapuna i da škole budu snabdevene sredstvima za dezinfekciju, maskama i vizirima, kao i da na kraju svake smene budu dezinfikovane učionice“, poručili su iz Foruma srednjih stručnih škola Beograda.\nBranko RužićKovidMinistarstvo prosveteonlajn nastavaŠkolaBeograd\n17 reagovanja na “Ministarstvo prosvete da objavi koliko je zaraženih nastavnika”\nA prava pacijenata kaže:\n17. septembra 2021. u 10.38\nJa koliko znam radnik moze da otvori bolovanje kad god mora i nije duzan da kaze od cega boluje, to su osnovna prava.\nDa li iko kaže:\n17. septembra 2021. u 11.07\nnormalan misli da je Ružić sa svojim ćutolozima u stanju da nešto pametno i korisno uradi???\n17. septembra 2021. u 14.42\nSramota je šta se radi sa školstvom,lekari smanjuju obim posla zbog situacije sa koronom a prosvetni radnici u škole sa decom koju je nemoguće naterati da nose maske.


07.09.2017 16:51 | Srna\nBanjaluka - Gradonačelnik Banjaluke Igor Radojičić rekao je da je važna izrada Strategije razvoja grada za period 2018-2027. godina jer je to desetogodišnji dokument koji treba da uzme u obzir nove pravce razvoja Banjaluke, budući da je postojeća strategija prevaziđena.\nOdbornik DNS-a u Skupštini Banjaluke Boran Bosančić rekao je da je dobro da se pristupi izradi nove strategije za razvoj Banjaluke, da bi sve što je zacrtala gradska administracija bio okvir koji bi mogao kasnije biti realizovan operativnim planovima.\nGovoreći o izboru direktora Centra za socijalni rad, Bosančić je naveo da je rano govoriti o konkretnim imenima, te dodao da će do kraja septembra biti održan sastanak koalicionih partnera na kojem će se vidjeti sa kojim političkim kapacitetom klubovi odbornika ulaze u pregovore.\n"Onda ćemo znati više o tome koje pozicije i načelnička mjesta zadržavaju koji klubovi odbornika. Činjenica je da DNS sada ima jednog odbornika i ukoliko bi ostao sa tim kapacitetom sigurno ne bi zadržao sve pozicije koje ima", rekao je Bosančić.


Beta 28. jula 2021. 17:45\nNov naziv regionalne incijative „Mini Šengen“ biće objavljen sutra, u četvrtak, na Ekonomskom forum za regionalnu saradnju u Skoplju.\nNa tom skupu će, kako je najavio organizator, učestvovati predstavnici više od 300 kompanija iz Albanije, Srbije i Severne Makedonije, iz više drugih zemalja regiona, kao i predstavnici medjunarodnih instutucija.\nEkonomski forum za regionalnu saradnju organizuje kabinet premijera Severne Makedonije Zorana Zaeva u koordinaciji sa kabinetima predsednika Srbije Alesandra Vučića i premijera Albanije Edija Rame, a pomaću im privredne komore iz regiona.\nProgram predvidja skupa govore trojice visookih zvaničnika koji će zatim učestvovati na ekonomskom panelu na kojem će o novoj inicijatvi za saradnju i koristi od nje razgovarati s poslovnim ljudima iz Albanije, Srbije i Severne Makedonije.\nU posebnom, ceremonijalnom delu Foruma, biće potpisana dva menoranduma o razumevanju i jedan medjudržavni dogovor koji će, kako je ocenio organizator, „u ogromnoj meri olakšati život gradjana i biznis zajednice Zapadnog Balkana“.


Englezi tvrde - tri štopera bolja od Vidića: Srbe užasno potcenili, naših legendi nema nigde na listi najboljih ikada! | Fudbal\nEnglezi tvrde - tri štopera bolja od Vidića: Srbe užasno potcenili, naših legendi nema nigde na listi najboljih ikada! | MONDOBA\n12. May, 04:59\nEnglezi tvrde - tri štopera bolja od Vidića: Srbe užasno potcenili, naših legendi nema nigde na listi najboljih ikada! 0 Podijeli Podijeli na facebook Podijeli na twitter Podijeli na viber Pošalji na mail\nAutor Bojan Jakovljević 26.04.2021. / 13:09\nEngleski magazin napravio je listu od najboljih 100 igrača u istoriji Premijer lige.\nNemanja Vidić je bio kapiten Mančester junajteda, osvojio je pet titula u Premijer ligi sa klubom sa "Old Traforda" i upravo kada je on vodio tim Junajted je uzeo prethodnu titulu.\nSve to nije bilo dovoljno da se proglasi za najboljeg štopera u istoriji lige, iako to o njemu misle mnogi koji su delili teren sa nekadašnjom uzdanicom Junajteda.\nBogdan se zapalio, niko ne može da ga zaustavi: Saigrači mu kliču, gađa trojke kao Stef Kari, brojke su mu nevjerovatne!\nIako je redovno biran u najbolji tim godine u Engleskoj, a u sezonama 2008/09 i 2010/11 bio je najbolji igrač lige. Među tolikim zvezdama i majstorima on je kao štoper uspeo da bude najbolji.\nIpak ugledni fudbalski magazin "Forfortu" ga je na svojoj listi najboljih fudbalera u istoriji lige stavio tek na 21. mesto.\n"Dolazak Rija Ferdinanda 2002. godine na "Old Traford" je bio ogroman, ali slika je bila nekompletna dok 2006. godine za samo 7 miliona funti nije stigao Vidić. Junajted je otkrio još jednog lidera bez vidljivih mana i ljubimca navijača. Srbin je i dalje jedini defanzivac u istoriji koji je dva puta bio najbolji igrač sezone", navodi se u tekstu, ali se čak tri štopera stavljaju ispred njega.\nVeć na 20. mestu je nekadašnji kapiten Mančester sitija Vensan Kompani koji je često imao problema sa povredama i nikada nije bio takva klasa kao Vidić, a onda se na 13. i 12. mesto najboljih stavljaju Rio Ferdinand i Džon Teri. Između Ferdinanda i Vidića je jasno izabrao ser Aleks Ferguson kada je Vidiću dao kapitensku traku 2010. godine, a Teri jeste klasa, ali nikada nije bio najbolji igrač sezone.\nIako su na listi igrači poput Breda Fridela, Stena Kolimora, Andreja Kančelskisa, Emila Heskija Diona Dablina ili Davida Batija, nije bilo mesta za još nekog Srbina među najboljih 100.\nTeško da tu mesto nije zaslužio Branislav Ivanović koji i u 36. godini igra Premijer ligu, a sa Čelsijem je osvojio tri titule i skoro deceniju je bio među najboljim na svojoj poziciji. Nema na listi ni Nemanje Matića koji je ostavio trag u dva velika kluba i nastavlja da bude važan šraf u Mančester junajtedu.\nNemanja Vidić se vratio kući: Iz rodnog grada stigla potvrda - u Srbiji je! (FOTO)\n"Nije vreme za Vidića, potrošićemo ga pre vremena": Legenda Zvezde upozorava, neka se Nemanja prvo spremi!


Advokat Gajić: Draganu Markoviću Palmi odrediti pritvor zbog mogućeg uticaja na svedoke\nBeta 24. aprila 2021. 08:25\nAdvokat Vladimir Gajić izjavio je danas da bi tužilac koji vodi istragu o slučaju moguće pedofilije u Jagodini, trebao da predloži odredjivanje pritvora Draganu Markoviću Palmi, zbog mogućeg uticaja na svedoke.\nGajić je agenciji Beta kazao da bi pre odredjivanja pritvora bilo neophodno da Skupština Srbije, Markoviću koji je poslanik Jedinstvene Srbije, skine imunitet.\n„S obzirom na vrstu krivičnih dela kao i na pokušaje Dragana Markovića Palme da organizuje javnu podršku žena iz Jagodine, smatram da bi sada bilo neophodno da tužilac predloži sudu odredjivanje pritvora kako bi istraga mogla nesmetano da se odvija bez mogućeg uticaja osumnjičenog koji ima velike resurse, političku moć i novac koji mogu biti upotrebljeni da se ometa istraga“, rekao je Gajić.\n„Meni se čini da bi ovaj predmet trebalo dati u rad Tužilaštvu za organizovani kriminal u Beogradu, jer se ovde moguće radi i o većem broju krivičnih dela u koji je umešan i veći broj osoba“, istakao je advokat.\n„To vidim jer tabloidi ne brane Palmu, a čak se i SPS pravi mrtav. Ovakva politička odluka dala bi odrešene ruke tužiocu, a takodje mogla bi da dovede i do toga da se ohrabre svedoci i žrtve da progovore“, naglasio je Gajić.\n„U ovom momentu, izgleda mi da je Palma završio svoju karijeru“, zaključio je Gajić.\nPored bivšeg radnika hotela „Alfa“ u Končarevu, koji je o podvodjenju maloletnih devojčica visokim državnim funkcionerima pre tri dana svedočio na konferenciji za novinare potpredesdnice Stranke slobode i pravde Marinike Tepić, sinoć je za portal Nova.rs te navode potvrdio i bivši funkcioner SPS-a Mića Jovanović.\nJovanović je kazao da je u nekoliko navrata na proslavama kod Dragana Markovića Palme prisustvovao scenama kad je Marković podvodio devojke starosti izmedju 18 i 20 godina državnim i opštinskim funkcionerima.\n„Za sve što govorim postoje dokazi i garantujem svojim životom da su se te stvari zaista dogadjale“, rekao je Jovanović.\n„Palma je sedeo na čelu stola gde su se nalazili predstavnici državnog i jagodinskog opštinskog rukovodstva. Jedna od devojka ga je, sve vreme, mazila po glavi, a on je u jednom trenutku, nekim čudnim zviždukom, dozivao jednu po jednu devojku da se pridruže njegovom stolu“, ispričao je Jovanović.\nPalma bi prstom uperio u devojku, dodao je Jovanović, koja bi trebalo da dodje, a onda bi, kad ona pridje, isto tako prstom pokazao do kog funkcionera bi trebalo da sedne.\n„Palma je imao sobe na spartu te kafane, koja se nalazi u Zoološkom vrtu u Jagodini i mnogi su tako ‘upareni’ odlazili u te prostorije“, opisao je bivši funkcioner SPS-a i osnivač Megatrenda Mića Jovanović.


NALED - Nacionalna Alijansa za Lokalni Ekonomski Razvoj | Održana XII Skupština NALED-a i svečana dodela certifikata o povoljnom poslovnom okruženju\nNa XII godišnjoj Skupštini NALED-a članovi su razmatrali ostvarene rezultate i strateške ciljeve za naredne četiri godine i definisali reformske prioritete za 2018/19.\nOdržana XII Skupština NALED-a i svečana dodela certifikata o povoljnom poslovnom okruženju\nU utorak, 24. aprila 2018. u hotelu Hyatt Regency u Beogradu održana je XII godišnja Skupština NALED-a, na kojoj su članovi razmotrili ostvarene rezultate i strateške ciljeve za naredne četiri godine i definisali reformske prioritete za 2018/19. U prisustvu istaknutih privrednika, gradonačelnika i lidera državnih i međunarodnih institucija iz zemlje i inostranstva, ovom prilikom je predstavljena inicijativa za institucionalizaciju saradnje zemalja jugoistočne Evrope na usaglašavanju i unapređenju poslovnog okruženja i uručeni certifikati opštinama i gradovima koji nude najbolje uslove za investiranje u regionu.\nNa skupštini je ocenjeno da je iza NALED-a veoma uspešna godina i da je dostignuta brojka od 300 članova iz redova privrede, lokalnih samouprava i organizacija civilnog društva.\nDoprineli smo da Srbija ostvari novi pomak i najbolji plasman na Doing business listi i uđe u Top 10 država po izdavanju građevinskih dozvola. Koordinacijom primene Nacionalnog programa pomogli smo smanjenju obima sive ekonomije sa 21,1 na 15,4% BDP-a među registrovanom privredom. Uspeli smo da obezbedimo uvođenje velikog podsticaja razvoju preduzetništva u vidu poreskog oslobođenja za početnike u poslovanju. Učestvovali smo u stvaranju temelja za razvoj e-uprave kroz formiranje Kancelarije za IT i e-upravu i donošenje zakona o e-poslovanju – rekao je predsednik UO Aleksandar Ružević.\nU okviru prvog cilja ključne aktivnosti biće rad na daljem smanjenju sive ekonomije, razvoj e-uprave i e-poslovanja, unapređenje rada katastra, razvoj sektora poljoprivrede i zdravstva, kao i unapređenje međunarodne konkurentnosti i regionalne saradnje. Drugi cilj predviđa angažovanje na unapređenju kapaciteta državne uprave i lokalne samouprave za podršku privredi, unapređenju procesa donošenja i kvaliteta zakona, kao i angažovanje u procesu pristupanja EU u cilju jačanja konkurentnosti privrede.\nNa svečanoj sednici Skupštine pod nazivom „Zajedno za konkurentniji region“, u prisustvu istaknutih partnera NALED-a iz zemlje i regiona i uz podršku Nemačke razvojne saradnje i Evropske investicione banke, ministri država regiona uručili su 17 certifikata lokalnim samoupravama koje su u prethodnih godinu dana kroz proces certifikacije uspešno usvojili planove reformi i smernice programa za kreiranje dobre poslovne klime – 11 iz BiH, četiri iz Srbije (Novi Sad, Leskovac, Sombor i Ruma), jedna iz Makedonije i jedna iz Hrvatske.\nOvom prilikom predstavljena je i inicijativa za uspostavljanje regionalne Platforme za povoljno poslovno okruženje – BFE SEE, koja se nadovezuje na dosadašnju saradnju partnerskih institucija iz regiona koje sprovode Program certifikacije opština po meri privrede u jugoistočnoj Evropi (BFC SEE), u pet zemalja - Hrvatskoj, BiH, Makedoniji, Crnoj Gori i Srbiji, koji je NALED pokrenuo na osnovu iskustava iz Srbije.\nNa skupu je ocenjeno da zemlje jugoistočne Evrope mogu da ponude dobra sistemska rešenja za unapređenje uslova za poslovanje, ali im je potrebna zajednička platforma koja će voditi proces prenošenja uspešnih ekonomskih reformi među članicama. E-građevinske dozvole koje su iz Makedonije prenete u Srbiju i Albaniju primer su uspešnog „izvoza“ dobrih praksi, a isti potencijal imaju i rešenja u regulisanju statusa sezonskih radnika.\nPredlažemo institucionalizaciju saradnje na usaglašavanju i unapređenju poslovnog okruženja, uz podršku premijera i vlada država regiona. Tako ćemo osigurati efikasnije sprovođenje reformi i ujednačavanje uslova za poslovanje i ulaganje. Nakon dozvola za gradnju možemo da prenesemo i dobra rešenja za reformu katastra i javnih nabavki, suzbijanje sive ekonomije i podsticanje preduzetništva – istakao je predsednik UO NALED Aleksandar Ružević.\nŽelimo da izvozimo znanje jer svi imamo nešto kvalitetno da ponudimo – Makedonija e-građevinske dozvole i e-katastar, Hrvatska sistem fiskalizacije, Srbija program certifikacije opština po meri privrede, kao i programe za suzbijanje sive ekonomije i unapređenje konkurentnosti i pozicije na svetskim rang listama - rekla je Brnabić.


Poslednja izmena 21:23\n02.08.2019 u 14:28\nEvropska fudbalska unija (Uefa) saopštila je danas da će Francuskinja Stefani Frapar biti glavni arbitar na utakmici Superkupa Evrope između Liverpula i Čelsija. To će biti prvi put da ženski sudija deli pravdu u Uefa finalima za muškarce, meču u kojem će se 14. avgusta u Istanbulu sastati pobednici Lige šampiona i Lige Evropa. Stefani Frapar će pomagati Manuela Nikolosi i Mišel O'Nil. Četvrti sudija biće Džunejt Čakir. Frapar je u julu imala čast da sudi finale ženskog Svetskog prvenstva između SAD i Holandije u Lionu. Ona je, takođe, sudila i polufinalnu utakmicu ženskog Evropskog prvenstva između Holandije i Engleske, kao i finale Evropskog prvenstva za igračice do 19 godina u Turskoj, javlja Beta. Ona je ušla u istoriju francuskog fudbala kao prva žena sudija na utakmici\n01.08.2019 u 13:59\nFS Kosova pisao Fifi i Uefi: Zabranite Trepči takmičenje u Srpskoj ligi\nPRIŠTINA – Kosovski fudbalski savez zvanično je zatražio od FIFA i UEFA da zabrani Trepči da se takmiči u Srpskoj ligi, odnosno trećem rangu srpskog fudbala. U dopisu FS Kosova, koje je objavljeno na sajtu te organizacije, prvi čovek Agim Ademi obratio se pismom predsednicima FIFA i UEFA Đaniju Infantinu odnosno Aleksandru Čeferinu i traži da se, kako je naglasio, „zabrane ilegalne utakmice”. Ademi je pozvao na prestanak bilo kakve vrste srpskog takmičenja na tom području, sa obrazloženjem statuta FIFA i UEFA prema kome je tzv. Kosovo punopravni član, javlja Tanjug. Takođe, od njih zahteva da Fudbalski savez Srbije promeni statut kako KiM više ne bio predstavljen kao deo te organizacije. Prethodno, FK Trepča je objavila da će posle 17 godina igrati u Srpskoj ligi.\nNION - Disciplinska komisija Evropske fudbalske unije (Uefa) kaznila je danas Bugarsku zatvaranjem dela tribina za predstojeće utakmice protiv Engleske i Češke u kvalifikacijama za Evropsko prvenstvo zbog rasizma. U saopštenju se navodi da je kazna izrečena jer su navijači Bugarske na utakmicama protiv Češke i Kosova prošlog meseca uzvikivali uvredljive parole. Bugarska će 14. oktobra dočekali Englesku, a tri dana kasnije Češku. UEFA je takođe kaznila i Rumuniju, čije će naredni meč za igrače igrače do 21 godine morati da igra pod delom zatvorenim stadionom, zbog rasističkog navijanja na Evropskom prvenstvu prošlog meseca, javlja AP a prenosi Beta. Pored zatvaranja stadiona, UEFA je podelila i dodatne kazne Bugarskoj i Rumuniji, kao i Grčkoj zbog nepristojnog ponašanja”


Kina zatvara severnokorejske kompanije\nKina je naredila zatvaranje većine severnokorejskih kompanija koje posluju u toj zemlji u okviru sankcija UN zbog nuklearnih i raketnih programa Pjongjanga, javili su danas kineski mediji, prenosi Asošiejted pres.\nFirme u vlasništvu severnokorejskih kompanija i pojedinaca moraju da se zatvore u roku od 120 dana od usvajanja sankcija UN, navodi se u odluci kineskog Ministarstva trgovine.\nKina je najveći trgovinski partner Pjongjanga i severnokorejske kompanije koje posluju u Kini pomažu da ta izolovana zemlja dolazi do strane valute.\nSavet bezbednosti UN je 11. septembra pooštrio sankcije protiv Severne Koreje posle šeste nuklearne probe te zemlje.\nNove sankcije uključuju embargo na naftu, zabranu uvoza tekstila, mere vezane za severnokorejske iseljenike i inspekcije sumnjivih brodova.


Spektakl na Vembliju - Meridianbet Vesti\nFudbal Author:\tCentrala Bg - 06/08/2016\nFudbalski turnir koji se igra na četiri kontinenta, Međunarodni kup šampiona, približio se svom kraju pošto je preostalo još samo dva susreta. Barselona je jedini preostali tim koji može da ostvari isti broj pobeda kao i PSŽ, koji je slavio u sve tri utakmice, ali pod uslovom da u subotu uveče na Vembliju bude bolja od Liverpula.\nBarselona je u prethodnim mečevima pobedila dva aktuelna šampiona svojih zemalja, i to u veoma efikasnim utakmicama, savladavši Seltik 3:1 i Lester 4:2. Kataloncima posle okršaja sa ekipom Jirgena Klopa predstoji još samo jedan meč pre početka takmičarskih obaveza, a to je utakmica na Nou Kampu protiv Sampdorije.\nIako ovaj turnir klubovima služi kao dobra priprema pred početak sezone i ne postoji nikakav rezultatski pritisak, Barselona može da spreči PSŽ da ga osvoji dva puta za redom ako pobedi Liverpul sa najmanje 4 gola razlike. Jedan od najvećih aduta šampiona Španije u odsustvu Nejmara koji se nalazi na Olimpijskim igrama, je Luis Suarez, nekadašnja zvezda Liverpula, čija je forma čak i bolja nego u vreme dok je oduševljavao navijače na Enfildu. Urugvajac je na utakmici sa Lesterom postigao fantastičan gol posle solo akcije, a u prethodnoj sezoni je zajedno sa Mesijem i Nejmarom bio najzaslužniji za to što je Barselona odbranila titulu.\nLiverpul je pre nekoliko dana poražen od Rome u prijateljskom susretu, a na turniru ima polovičan uspeh od po jedne pobede i poraza. Od Crvenih je bolji bio Čelzi, a trijumf je ostvaren u okršaju sa Milanom.\nFudbaleri Liverpula se odmah po završetku duela sa Barselonom sele u Majnc, gde će već u nedelju odmeriti snage sa istoimenim klubom koga je pre sjajne karijere u Dortmundu, predvodio njihov sadašnji trener, Jirgen Klop.\nLiverpul će na Vembliju sigurno imati veću podršku navijača nego Barselona, na šta bi mogli da se oslone fudbaleri u crvenim dresovima u pokušaju da se od Međunarodnog kupa šampiona oproste pozitivnim rezultatom. Pretpostavlja se da će neki od njih otputovati i u Majnc u želji da vide njihove ljubimce u verovatno drugačijem sastavu nego što će to biti u susretu sa Blaugranom.\nEkipe su se poslednji put sastale u osmini finala Lige šampiona u sezoni 2006/07, kada je Liverpul zbog više datih golova u gostima bio bolji i otpočeo put do finala gde ga je pobedio Milan.\nTags:Barselona, Jirgen Klop, Liverpul, Majnc, Međunarodni Kup Šampiona, PSŽ, turnir, Vembli\nDan I: Vaterpolo derbi, gledamo tenis, košarku, Velju…


Veliki odziv mladih za podršku porodici - Dnevni list Danas\nPočetna » Društvo » Veliki odziv mladih za podršku porodici\nHumanitarna akcija nakon pogibije blizanaca Nede i Milana Pavlovića iz Niša u eksploziji plina\n0Piše: Z. M. 04. aprila 2017. 21.24\nTo su rekli danas za naš list organizatori akcije koja je pokrenuta preko društvenih mreža.\n– Bili smo u šoku i potreseni kada smo čuli šta se dogodilo, a onda smo odlučili da preko društvenih mreža uputimo poziv da se prikupi novac za sahranu naših drugova i druge trenutne potrebe porodice Pavlović, u kojoj ni otac ni majka nisu zaposleni. Novac smo prikupljali u bioskopu „Kupina“, mladi ljudi su davali po stotinu ili 200 dinara, ali je odziv bio toliki da je novac brzo sakupljen, a biće uplaćen na račun porodice – kaže Teodora Gavrilović, jedna od inicijatora akcije i učenica Gimnazije „Svetozar Marković“, koju je pohađala Neda.\nGavrilović kaže da ovo nije prva humanitarna akcija učenika ove gimnazije. Oni prikupljaju sredstava za svoje drugove kojima su ona potrebna iz najrazličitijih razloga.\nNeda i Milan Pavlović su, inače, poginuli kada su došli sa majkom kod tetke na ručak, nakon glasanja na izborima za predsednika Srbije, koje im je bio prvi izlazak na izbore. Tada je u stanu ispod njih, u vlasništvu Zorice Petrović (74), došlo do eksplozije plina pod još neutvrđenim okolnostima, usled koje je pao pod, a Neda i Milan propali i ostali zatrpani. U eksploziji su povređene majka Nataša i tetka Ivana, komšinica Petrović i slučajni prolaznik Dragiša Rašić (84).\nOsnovni javni tužilac Saša Đokić rekao je novinarima da je završen uviđaj i da se očekuje nalaz stručnih službi o uzroku eksplozije, a da će se nakon toga „odlučivati ima li mesta pokretanju krivičnog postupka protiv nekog lica“. Prema tvrdnjama komšija, iz stana u prizemlju kuće „danima se osećao gas“.


Ruski parlament odobrio produženje sporazuma Novi START za pet godina\nSvet Autor:Beta/ AFP, FoNet27. jan. 202113:47 > 16:36\nRuski parlament je prihvatio produženje za pet godina Sporazuma o smanjenju strateškog naoružanja (START) sa Sjedinjenim Američkim Državama, čije važenje je trebalo da istekne 5. februara.\nPotpisan 2010. godine, START je osnova globalne kontrole naoružanja i ograničenja broja strateškim nuklearnih bojevih glava, raketa i bombardera koje Rusija i SAD mogu angažovati.\n„Suština je da sporazum bude produžen za pet godina bez izmena“, rekao je zamenik ruskog ministra spoljnih poslova Sergej Rjabkov poslanicima.\nOčekuje se da će predsednik Rusije Vladimir Putin potpisati novi zakon, javlja Rojters.\nRjabkov je izjavio da će važenje sporazuma biti zvanično produženo kada Rusija i SAD razmene diplomatske note, posle okončanja svih domaćih procedura.\n„Produženje sporazuma je ostvareno po našim uslovima“, rekao je Rjabkov.\nPutin pozdravio produženje sporazuma Novi START\nRuski predsednik Vladimir Putin pozdravio je produženje sporazuma o kontroli nuklearnog naoružanja Novi START, saopštio je Kremlj. Međutim, portparol Kremlja Dmitrij Peskov kaže da, uprkos „obostranom razumevanju“, kada se radi o produženju Sporazuma o stateškom ofanzivnom naoružanju, za sada nema uslova da Rusija i SAD „resetuju“ međusobne odnose.\nProduženje sporazuma je „nesumnjivo korak u dobrom smeru“, rekao je Putin u video obraćanju na Forumu u Davosu.\nOn je dodao takođe da postoji rizik da se svetski poredak menja „na nepredvidiv i nekontrolisan način“.\nRusija i SAD su u utorak razmenile dokumenta potrebna za produženje sporazuma, koji ističe za manje od dve nedelje.\nPredsednik SAD Džozef Bajden je prošle nedelje, po stupanju na dužnost, predložio petogodišnje produženje sporazuma.\nNovi START je poslednji sporazum kojim se Rusija i SAD međusobno ograničavaju po pitanju nuklearnog naoružanja.\nKremlj: Nema uslova da Rusija i SAD „resetuju“ odnose\nMeđtuim, uprkos saglasnosti oko START-a, portparl Kremlja Dmitrij Peskov izjavio je da za sada nema uslova da Rusija i SAD „resetuju“ međusobne odnose, izjavio je portparol Kremlja Dmitrij Peskov.\n„Postoji važno razumevanje i saglasnost da treba produžiti Sporazum o strateškom ofanzivnom naoružanju (START). To je važno obostrano razumevanje koje će biti realizovano. Ali, ne možemo da govorimo o resetovanju odnosa“, rekao je Peskov novinarima.\nSadašnji START koji je na snazi deset godina, potpisali su predsednici Rusije i SAD Dmitrij Medvedev i Barak Obama 8. aprila 2010. godine, stupio je na snagu u februaru 2011. godine i ističe februara ove godine.\nDmitrij Peskovdžo bajdenKremljNovi Startresetovanje odnosaRusijaSADVladimir Putin\n24. feb. 2021 37


VRAĆENO 45.444 HEKTARA ODUZETIH ORANICA – ВОЈВОЂАНСКE\nU postupku restitucije do sada je starim vlasnicima, odnosno njihovim naslednicima vrećeno 45.444 hektara poljoprivrednog zemljišta, najvećim delom u Vojvodini.\nKako se navodi na sajtu Agencije za restituciju, zaključno sa 15. martom ove godine vraćeno je i 5.522 hektara šumskog zemljišta, kao i 365 hektara građevinskog.\nPodsetimo, prva rešenja o vraćanju imovine u naturi doneta su 2012, a Agenciji za restituciju podneto je oko 10.000 zahteva za poljoprivredno zemljište. Potražuje se, kako je rečeno ranije, dok su se zahtevi predavali, oko 100.000 hektara oduzetih nakon Drugog svetskog rata.\nPrema podacima Agencije za restituciju, najviše poljoprivrednog zemljišta vraćeno je starim vlasnicima i njihovim potomcima u Kikindi – 4.400 hektara. U atarima Bačke Topole vraćeno je 4.257, a u Bečeju 4.042 hektara. Senćani su natrag dobili 2.165 hektara, Zrenjaninci 1.277…\nInače, komasacija je u mnogim opštinama kamen spoticanja za restituciju. Pre par meseci Vlada Srbije donela je Uredbu o kriterijumu za utvrđivanje površine poljoprivrednog i šumskog zemljišta u javnoj svojini oduzetog u postupka komasacije, odnosno arondacije. Time je definisan redosled i način povraćaja komasiranog poljoprivrednog zemljišta.\nProcedura u restituciji je takva se podnosiocu zahteva najpre vraćaju njive u katastarskoj opštini u kojoj su bile pre oduzimanja. Ako to nije moguće, vraćaju se parcele iz drugih katastarskih opština ali na području iste lokalne samouprave. Ako se desi da ni u jednoj katastarskoj opštini nema dovoljno komasiranog zemljišta za povraćaj, onda se one traže u susednim lokalnim samoupravama.\nPomenimo, zakonska regulativa koja se odnosi na restituciju omogućuje bivšim vlasnicima ili njihovim potomcima da, u slučaju da im se imovina ne može vratiti u naturi, dobiju državne obveznice.\nOno što bivšim vlasnicima ili njihovim naslednicima ne može da se vrati u naturi, biće obeštećeno državnim obveznicama. Prema poslednjim izmenama Zakona o vraćanju oduzete imovine prva rata državnih obveznica trebalo bi da im stigne 15. decembra 2021. godine, s tim što bi akontacija od deset odsto utvrđenog iznosa za obeštećenje bila uplaćena 15. decembra 2020. Država je za to izdvojila dve milijarde evra, a pojedinačno se najviše može dobiti 500.000 evra.\nSrpska pravoslavna crkva podnela je 1.602 zahteva, a vraćeno joj je 77 procenata zemljišta i 28 odsto objekata. Najviše je vraćeno Jevrejskoj zajednici – 91 odsto zemljišta i 67 odsto objekata. Rimokatolična crkva imala je 467 zahteva, od čega je vraćeno 63 odsto zemljišta i 28 procenata objekata. Rumunska pravoslavna crkva podnela je 37 zahteva, a vraćeno joj je 69 odsto zemljišta i 74 procenata traženih objekata. Reformistička hrišćanska crkva imala je 25 zahteva, od kojih je rešeno 66 odsto zemljišta i 95 odsto objekata. Hrišćanskoj adventističkoj crkvi, koja je imala samo dva zahteva za povraćaj, sve traženo je i vraćeno.\nPrevious Previous post: ПОЧЕЛА РУМСКА „ТРЕМА“\nNext Next post: LETNJA PRAKSA ZA AGRONOME, TEHNOLOGE I EKONOMISTE


S kim će na izbore SDS i Nova stranka? - Portal Iz Prve Ruke\nPartneri u međustranačkom dijalogu uz posredovanje Evroposkog parlamenta Socijaldemokratska stranka Borisa Tadića i Nova stranka Arisa Movsesijana imaju suprotne stavove o broju kolona, u kojima opozicija treba da izađe na predstojeće izbore.\nDok u Novoj zagovaraju jednu listu i pozivaju na dijalog, u SDS smatraju da je najbolji način za podizanje izlaznosti i pobedu nad režimom formiranje više ideološki profilisanih kolona.\nPitali smo generalnog sekretara SDS Konstantina Samofalova koga u toj partiji vide kao partnere i da li bi za njih bio prihvatljiv zeleno-levi blok u kojem su inicijativa „Ne davimo Beograd“ i „Zajedno za Srbiju“.\nVerovatno je izlazak u više ideološki profilisanih kolona na parlamentarnim izborima, kao i nastup sa više opozicionih predsedničkih kandidata, najefikasniji put za podizanje izlaznosti. Veća izlaznost je neophodna da bi se sprečila pobeda Vučića u prvom krugu, a veći broj kolona omogućava nam da dopremo do svakog birača i izvučemo ljude iz apstinencije. Crnogorski model, kada su postojale tri kolone, jeste jedan dobar model za borbu protiv vlasti. U tom kontekstu, razgovaraćemo sa svim srodnim političkim strankama koje dele naše vrednosti, i koje su bliske idejama levog centra i socijaldemokratije – odgovorio nam je Samofalov.\nKako je dodao, za sada se razgovara sa Demokratama Srbije o udruživanju, postoji protokol o saradnji sa koalicijom Tolerancija koju čine Bošnjačka građanska stranka, Vlaška narodna stranka i Crnogorska stranka, a, kako je naveo, imamo i korektnu saradnju sa Novom strankom.\n– U svakom slučaju, naša vrata su otvorena za razgovor sa svima, koji su spremni da napravimo jasan socijaldemokratski program rada – poručuje Samofalov.\nNa pitanje kada će se znati u kojoj je SDS koloni i da li bi u zeleno-levi blok, on odgovara da će javnost obavestiti čim budu imali definisane sve detalje u vezi nastupa na izborima.\nS druge strane, Aris Movsesijan upitan da li su za jednu kolonu ili ipak nisu za saradnju sa Dverima, SSP, DS, Narodnom strankom….kaže da ta partija od početka poziva da se opozicija udruži i nastupi na jednoj listi.\nPovezane temeAris Movsesijanboris tadićIzboriNova strankaSocijaldemokratska strankaSRBIJA


Nikšić: SDP će se i dalje zalagati za potpunu zaštitu medijskih radnika\nSocijaldemokratska partija (SDP) BiH će se, kao i do sada, kroz institucije sistema zalagati za potpunu zaštitu medijskih radnika i slobodu u njihovom radu.\nObjavljeno 03.05.2018 11:23\nPoručio je to predsjednik Socijaldemokratske partije BiH Nermin Nikšić u današnjem saopćenju, u kojem je čestitao Međunarodni dan slobode medija novinarima, urednicima, te novinarskim udruženjima u BiH.\nPodsjetio je da je odlika svakog demokratskog društva kontinuirana borba za slobodu medija i unapređenje ambijenta za rad medijskih radnika, a profesionalan rad novinara su garant da građani uvijek imaju pristup relevantnim i aktuelnim informacijama.\n- Međutim, standardi profesionalnog novinarstva su često, kako i kod nas, a tako i u svijetu, ugroženi. Novinari su na listi najslabije plaćenih zanimanja, iako rade jedan od težih poslova. Razlog tome je što su često izloženi pritiscima, ucjenama i najtežim prijetnjama, najčešće od strane onih kojima ne odgovara da javnost sazna istinu. Takvi postupci, što prije, moraju postati stvar prošlosti i novinarima se mora omogućiti da svoj posao obavljaju bez ikakvih pritisaka - naveo je Nikšić u čestitki.